**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.10.2017, ora 8.00 – 01.11.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.11.2017, ora 7.00**

**RÂURI**

Debitele au fost în creştere, prin propagare, pe cursul mijlociu şi inferior al Mureşului şi pe cursurile inferioare ale râurilor: Someş, Târnava Mare, Târnava Mică, Arieş şi Crişul Alb.

Pe râurile din bazinul hidrografic Bârlad şi pe cele din Dobrogea debitele au fost staţionare, iar pe celelalte râuri în scădere.

Debitele se situează peste mediile multianuale lunare, exceptând râurile din bazinele hidrografice: Crasna, Barcău, Mureş inferior, Târnava Mare, Târnava Mică, Jiu, Olt mijlociu şi inferior, Argeş superior, Bârlad, bazinele inferioare ale Moldovei, Bistriţei, Trotuşului, pe afluenţii Prutului, pe râurile din Banat şi Dobrogea.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în scădere, exceptând cursul mijlociu şi inferior al Mureşului, cursul inferior al Someşului, unde vor fi în creştere prin propagare şi râurile din bazinul hidrografic Bârlad şi cele din Dobrogea unde vor fi staţionare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 31.10 – 01.11.2017 a fost staţionar, având valoarea de 3800 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în creştere pe sectoarele Calafat – Bechet şi Giurgiu – Brăila, în scădere pe sectorul Tr. Măgurele – Zimnicea şi la Gruia şi staţionare pe sectorul Galaţi – Tulcea şi la Corabia.

Debitul la intrarea în ţară (secţiunea Baziaş) va fi în scădere (3700 m3/s).

În aval de Porţile de Fier debitele vor fi în scădere la Gruia, în creştere pe sectoarele Calafat – Zimnicea şi Călăraşi – Isaccea şi staţionare pe sectorul Giurgiu – Olteniţa şi la Tulcea.

**2.** **Situaţia meteorologică în intervalul 31.10.2017, ora 8.00 – 01.11.2017, ora 6.00**

**ÎN ŢARĂ**

Vremea a fost rece. Temperaturile maxime, mai scăzute decât cele din intervalul precedent, în cea mai mare parte a țării, s-au încadrat între 1 grad la Întorsura Buzăului și 13 grade la Gura Portiței. Cerul a fost variabil la senin în sud și în est și mai mult noros, în prima parte a intervalului în interiorul arcului carpatic. Doar izolat, au căzut precipitații slabe, sub formă de ninsoare la munte și în estul Transilvaniei și sub formă de ploaie, în Maramureș. Cu viteze mai mici, decât în intervalul anterior, vântul a continuat să prezinte intensificări, în zona montană, iar în cursul zilei, pe arii restrânse, și în sud-vestul, sud-estul și nord-estul țării, iar în celelalte regiuni, a suflat slab și moderat. Rafalele au mai depășit, izolat, 90-100 km/h, pe crestele Carpaților Orientali și Meridionali, viscolind ninsoarea și spulberând zăpada și 55-60 km/h în Moldova, Dobrogea, sud-estul Munteniei și sud-vestul Olteniei. Aseară, la ora 20.00, era strat de zăpadă la munte, cu grosimi, în platformele stațiilor meteorologice, de până la 50 cm (Bâlea Lac) și izolat în nord-vestul Transilvaniei (depresiunile Munților Apuseni) până la 5 cm la Câmpeni. La ora 06.00, valorile termice erau cuprinse între -6 grade la Câmpeni și Curtea de Argeș și 6 grade la Calafat.

OBSERVAȚII: Începând de ieri, de la ora 06.00, au fost în vigoare 6 mesaje - cod galben - de fenomene meteorologice periculoase imediate, vizând intensificări ale vântului, câte două emise de CNPM București și SRPV Craiova și câte una de SRPV Constanța și SRPV Bacău.

**LA BUCUREŞTI**

Vremea a fost rece, iar ca aspect, predominant frumoasă, cu cerul mai mult senin. Vântul a suflat moderat - în cursul zilei și slab, pe parcursul nopții. Temperatura maximă, mai scăzută decât în intervalul anterior, a fost de 10 grade la Afumați, 11 grade la stația meteo Băneasa și 12 grade la Filaret, iar la ora 06.00, se înregistrau -2 grade la Băneasa, -1 grad la Filaret și 0 grade la Afumați.

**3. Prognoza meteorologică în intervalul 01.11.2017, ora 8.00 – 02.11.2017, ora 8.00**

**ÎN ŢARĂ**

Vremea va fi rece dimineața în majoritatea regiunilor, însă, după-amiaza, valorile termice se vor apropia de mediile multianuale ale datei, în special în jumătatea de sud a teritoriului. În regiunile vestice, nordice și centrale, vor fi înnorări, însă doar izolat va ploua slab, iar la munte, îndeosebi în zona înată trecător va ninge, în timp ce, în restul teritoriului, cerul va fi mai mult senin. Vântul va sufla slab și moderat, cu intensificări pe crestele montane, unde va spulbera zăpada, dar temporar și la cote reduse și în estul țării. Temperaturile maxime se vor încadra, în general, între 5 și 14 grade, iar cele minime între -3 și 6 grade. În zonele joase de relief, mai ales noaptea, vor fi condiții de ceață.

**LA BUCUREŞTI**

Vremea va fi rece dimineața, însă la amiază se vor înregistra valori de temperatură în general apropiate de mediile climatologic specifice acestei date din an. Cerul va fi mai mult senin, iar vântul va sufla slab și moderat. Temperatura maximă se va situa în jurul valorii de 12 grade, iar cea minimă va fi de 0...1 grad. La sfârșitul nopții, vor fi condiții de ceață.

***II. CALITATEA APELOR***

**Administrația Națională Apele Române** informează că la 31.10.2017, din cauza unor manevre efectuate de Cupru Min SA Abrud, la barajul de priza Garde de pe raul Arieș, județul Alba, în vederea curățării aluviunilor depuse, s-a produs o creștere a turbidității cursului de apa în aval de baraj, însoțită de creșteri și descreșteri succesive ale nivelului apei. Ca efect al oscilațiilor de nivel și a apei tulburi, s-au semnalat pești în derivă și pe maluri, care au fost recoltați de diverși cetățeni din zonă. Personalul de specialitate din cadrul SGA Alba urmează să verifice dacă a fost respectat regulamentul de exploatare a prizei de apă. Vom reveni cu informații suplimentare.

***II. CALITATEA MEDIULUI***

1. **În domeniul aerului**

Mass-media informează că la 31.10.2017, în jurul orei 18.00, în zona localității Breaza, județul Prahova, s-a produs un incendiu la un vagon din cadrul unui tren de marfă, compus din 23 de vagoane, încărcat cu nitrat de amoniu. Fiind o substanţă extrem de periculoasă, autorităţile au luat decizia să evacueze localnicii care au casele în imediata apropiere de calea ferată, mai exact în cartierul Gura Beliei. Inspectoratul Județean pentru Situații de Urgență Prahova acționează cu 50 de pompieri și mai multe autospeciale. Poliţia Transport Feroviar a anuntat că circulaţia feroviară pe relaţia Braşov-Bucureşti a fost blocată timp de mai multe ore. După aproximativ trei ore, situația a revenit la normal, după deschiderea și izolarea vagonului. Populația evacuată s-a întors în gospodării. Nu s-au semnalat victime. Se fac cercetări pentru identificarea cauzelor.

**2. În domeniul solului şi vegetaţiei**

**Comisariatul Judetean Constanța din cadrul Gărzii Naționale de Mediu** informează telefonic că la data de 31.10.2017, ora 14:45, s-a produs o poluare cu produs petrolier în zona localității Cuza Vodă, borna 60, ca urmare a unui posibil atac infracțional la conducta de 20" Constanța - Bărăganu, aparținând Conpet SA. Suprafața afectată este de cca 10 mp. Formația de intervenție a Conpet SA intervine pentru remedierea avariei. Vom reveni cu informații suplimentare.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**